Zum Zmorgä het`s Gipfeli (!) und es 3-Minute-Ei (!) geh, Wahnsinn! Das isch voll dr Luxus gsi, wohrschiinlich bini nach dä Ferie wieder es paar Kilo schwerer, und dr Isard wieder liichter…   Dr Andreas het nä sofort mit Maiswürfel welle uf-füetterä, aber… Monsieur het`s nid gfrässe (ha!) Hafer isch denn doch besser gsi ;o)  S`erschte Mol uf mine Toure isch mi Gastgäber am Morge es Stück mit mir mit g`ritte. Das isch eigentlich voll gemütlich, nur dr Isard isch nachere Stund langsam grantig wordä, will em s`Tempo z`langsam gsi isch   ) Aber ganz cool, dass mr dr Andreas dr Wäg em Damm entlang zeigt het, dr "Katastrophä-Wäg" wo bi Hochwasser immer wieder überschwemmt, und mit Sand ufgfüllt wird. Näbedra hets au ä Wiese, wo mä, wenns nid z`nass isch, Kilometerwiit galoppiere chönnt…  Au nachem "Wätter-Eck" isch`s no troche bliebä, und z`Au het dr Andreas mit em Corso umgchert und isch wieder richtig hei. Mir hei gli no ä churzi Fräss-Pause gmacht, und obwohl alles grau gsi isch, und s am Morge mol chli  gnieslet het, simmer immerno troche bliebä. Müehsam isch äfach gsi, dass mä nid gwüsst het was aleggä, mit em Rägemantel z`heiss, ohni z`chalt (Wind!) oder eventuell nass… Doof!  I bi extrem früe dra gsi, will i jo nid ganz uf minere plante Route unterwägs gsi bi (ei Bärg usgloh), drum hani no wellä ä Abstächer ufä Hügel bi Heerbrugg-Balgach machä. Bim zweite Alauf ufe g`chraxlet (dr erscht isch falsche Strasse gsi), obe acho und: "Reitverbot auf allen Waldwegen". Dankeschön! Simmer halt obe an dä Räbe dure  und wieder abe. Dr Andreas het mr no vom Bronco-Saloon verzellt, enerä Beiz uf mä Riithof, mit Abindi für d`Ross, het aber gseit, er wüssi nid öb offe sig. Letscht mol bi ihne sige sie in dä Ferie gsi. I bi prompt dört acho (und ha bim Beck unterwägs äxtra nüt gholt), und natürlich isch niemer dört gsi. So schaad! Aber i ha denn dr Isard glich abunde und bi mitem Ben chli ufe deckte Balkon g`hockt und ha no zwei Farmer-Stängel g`ässe. Au ok gsi.  Z`Altstätte hei mr denn ä Beck gsuecht, und nachemä  zimmlich lange Stück Hauptstroos au gfundä, und denn hei mr usserhalb nomol Siesta gmacht, g`ässe und gschloofä. Und wiedermol het mi öbber gfrogt, öbs mr guet giengi, oder öb i vom Ross gheit sig…?! Isch jo lieb, dass sich d`Lüt Sorge mache, aber igendwie närvts ä biz ;o)  Viel z`früeh, scho am 5i, simmer uf dr Steigmatt acho. Sone richtige "Touriste-Hof", mit Hund, chline Chatze, grosse Chatze, Esel, Muetterchüe, Milchchüe und Pfaue. Und plant si au no Känguruhs! Dr Isard het ä riesigi Weid becho  (iighagt mit eim Iisedroht, uf sinere Chnühöchi, so wie früener dähäi. I ha äfach ghofft, dass es hebi, und dass er nid use goht!)